text: Fona lukker alle butikker i Syd- og Sønderjylland
  31 marts 2016 kl. 12.14
  Kun otte butikker i elektronikkæden Fona overlever efter firmaets rekonstruktion.
  Fona er i gang med en rekonstruktion oven på, at butikskæden den 1. februar gik i betalingsstandsning.
  Rekonstruktionen betyder, at kun otte af elektronikkædens butikker overlever.  De ligger alle i hovedstadsområdet med undtagelse af en enkelt butik i Aalborg.
  I første omgang forlød det, at 31 af de oprindelige 56 butikker ville overleve, og allerede dengang blev 300 ud af 975 ansatte opsagt.
  Men med flere butikslukninger bliver nu yderligere 280 ansatte fyret.
  Den økonomisk klemte kæde har i løbet af februar og marts arbejdet på at finde en ny køber.
  Fona-kæden er ifølge egen forklaring ramt af hård konkurrence på markedet for elektronik, der har ført til priskrig med andre kæder som Power og Elgiganten.
  Fona tabte 30 millioner kroner om året i 2013 og 2014. Selskabet har endnu ikke afsløret tallene fra 2015.
  